**Dezvoltarea unor sisteme inteligente de management urban la nivelul municipiului Satu Mare, ghișeu unic virtual pentru cetățeni**

****

***MUNICIPIUL SATU MARE***

***2022***

***Notă de fundamentare***

1. **Descrierea pe scurt a situației actuale (date statistice, elemente specifice etc.)**

Comunicarea cetățenilor cu Primăria Municipiului Satu Mare, respectiv cu instituţiile publice subordonate: Administrația Domeniului Public, Direcția de Asistență Socială, Poliția Locală, SC Apaserv SA, SC Transurban SA, Centrul Cultural G.M. Zamfirescu, Direcția Municipală Creșe Satu Mare, nu este realizată într-un mod unitar; fiecare instituție asigură comunicarea în acord cu posibilităţile şi capacităţile tehnice actuale, dezvoltate independent şi necorelate.

La ora actuală, UAT Municipiul Satu Mare dispune de o soluție software dezvoltată în cadrul proiectului „Digitalizare, eficienţă, transparenţă pentru cetățeni - DECT”, modulele dezvoltate fiind utilizate pentru registratură electronică și management de documente, respectiv o platformă de acces pentru cetăţeni.

Sistemul dezvoltat este unul modular, cu multiple posibilități de adaptare și dezvoltare a fluxurilor de lucru, dar şi cu automatizarea emiterii documentelor interne şi externe. În anul 2022, începând cu luna ianuarie şi până la data de 10 mai 2022, în sistemul de management al documentelor au fost înregistrate 27.223 documente, din care 14.899 au fost documente interne și de ieșire, restul fiind documente de intrare.

1. **Necesitatea și oportunitatea investiției pentru care se aplică**

Necesitatea dezvoltării unor sisteme inteligente de management urban la nivelul municipiului Satu Mare, ghișeu unic virtual pentru cetățeni, este dată de progresul tehnic înregistrat în ultimii ani, care facilitează accesul cetăţenilor la reţele mobile şi de internet, respectiv creşte eficienţa modului în care funcţionarii publici pot gestiona procesul de comunicare și soluționare a serviciilor oferite către cetățeni.

Oportunitatea acestor servicii este dată de accesarea de către cetăţeni a serviciilor specializate printr-o interfață unică ce grupează toate serviciile oferite de Primăria Municipiului Satu Mare şi de cele șapte instituții subordonate.

**ADP**

* Cereri de parcare la reședință
* Cerere de parcare la hoteluri și bănci
* Cereri de parcare temporară
* Sesizări referitoare la terenurile de joacă

**DAS**

* Formulare / cereri servicii

**Poliția locală**

* Sesizări online

**Direcția Municipală Creșe Satu Mare**

* Înscrieri creșă

**Centrul cultural "G.M. Zamfirescu"**

* Propuneri programe
* Aplicare proiecte de finanțare

**SC Transurban SA**

* Solicitare abonamente gratuite pentru elevi

**SC Apaserv SA**

* Acordarea avizului de principiu pentru branşarea / racordarea la reţelele publice de alimentare cu apă şi de canalizare
* Acordarea avizului definitiv pentru branşarea / racordarea la reţelele publice de alimentare cu apă şi de canalizare
* Cerere de schimbare contor de apă
* Cerere tip branşament apă şi/sau racord canal
* Cerere separare rețea apă
* Cerere expertiză metrologică
* Cerere eşalonare debit

1. **Corelarea cu proiecte deja implementate la nivel local**

Soluția care urmează a fi dezvoltată în cadrul acestui proiect este extinderea soluției deja dezvoltate, prezentate anterior, cu modulele necesare pentru relaţionarea cetățenilor cu instituțiile publice subordonate. În cadrul Primăriei Municipiului Satu Mare, prin soluția dezvoltată se vor implementa automatizările necesare pentru relaţionarea cetățenilor cu autoritatea publică locală într-un format digital, cel de „ghișeu unic”.

1. **Corelarea cu proiecte în curs de implementare de la nivel local**

Proiectul este corelat cu alte investiții realizate de Municipiul Satu Mare prin fonduri europene :

- *Digitalizare, eficiență, transparență pentru cetățeni- DETC, finanțat prin POCA, Cod SMIS 135083,* care are ca obiectiv general dezvoltarea și implementarea de măsuri de simplificare privind serviciile furnizate către cetățenii municipiului Satu Mare în scopul reducerii birocrației, respectiv sprijinirea Primăriei Municipiului Satu Mare pentru a implementa măsuri de simplificare pentru cetățeni în corespondență. Obiectivele specifice ale proiectului: 1. Digitalizare și implementare soluţii soft în vederea simplificării procedurilor către cetățeni prin migrarea serviciilor de tip ”analog” (hârtie, apel telefonic, deplasare personală) pe platforme digitale: desktop (site) și mobile (app); 2. Dezvoltarea și extinderea sistemelor existente, interconectarea tuturor serviciilor într-o singură platformă de ”self-care” precum și deschiderea mai largă către cetățeni, introducând servicii specifice pentru nevăzători / cetățeni cu deficiențe de vedere sau de alt tip; 3. Digitalizarea proceselor de administrare a documentelor necesare prin interconectarea sistemelor de back-office (sistem de încasări, managementul documentelor) pentru a facilita funcționarea platformei publice

- *Dezvoltarea și implementarea de măsuri de simplificare a procedurilor administrative* *din cadrul Primăriei municipiului Satu Mare pentru cetățeni – finanțat prin POCA, cod SMIS 126124*, care are ca obiectiv dezvoltarea și implementarea de măsuri de simplificare privind serviciile furnizate către cetățenii municipiului Satu Mare în scopul reducerii birocrației, dar şi retro-digitalizarea documentelor din cadrul Primăriei Municipiului Satu Mare, în scopul reducerii birocrației. Obiectivul specific este implementarea unui sistem informațional geografic (GIS) pentru realizarea băncilor de date pentru cadastru urbanism şi amenajarea teritoriului la nivelul Primăriei Municipiului Satu Mare, precum și digitalizarea proceselor de administrare a documentelor necesare accesării, implementării și monitorizării de proiecte din fonduri europene și a documentelor privind managementul resurselor umane.

1. **Corelarea cu celelalte proiecte pentru care se aplică la finanțare**

U.A.T. Municipiul Satu Mare are în vedere conceperea și implementarea unor investiții în scopul îmbunătățirii mobilității urbane prin ameliorarea accesibilității, și creșterea calității locuirii asigurându-se astfel o mobilitate sustenabilă.

În cadrul Planului Național de Redresare și Reziliență, UAT Municipiul Satu Mare va aplica spre finanțare un proiect prin care se va elabora și implementa Planul Urbanistic General al Municipiului Satu Mare în format digital GIS, pentru a sprijini procesul de planificare urbană și a spori accesul digital la documentațiile de urbanism, investiție complementară acesteia pentru care se depune proiectul.

1. **Efectul pozitiv previzionat prin realizarea obiectivului de investiții**

Unul din efectele implementării proiectului va fi de a asigura, prin portalul Primăriei Municipiului Satu Mare, posibilitatea accesării tuturor serviciilor prestate către cetățeni de pe o singură interfață, indiferent de instituția subordonată.

Un alt efect al implementării va fi transparența pe care o vor avea cetățenii municipiului în relația cu Primăria și instituțiile subordonate.

Un al treilea efect pozitiv va fi reducerea timpului de soluționare care poate fi asigurată prin automatizarea proceselor interne.

1. **Modul de îndeplinire a condițiilor aferente investițiilor**

În elaborarea serviciilor integrate pentru Municipiului Satu Mare se va ține cont de reglementările specifice în vigoare la nivel național și european: OUG nr. 38/2020 privind utilizarea înscrisurilor în formă electronică la nivelul autorităţilor şi instituţiilor publice, Legea nr. 455/2001 privind semnătura electronică, Regulamentul UE eIDAS nr. 910/2014, Regulamentul Uniunii Europene nr. 679/2016, Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European.

De asemenea, având în vedere că proiectul va fi implementat din fonduri europene, se va ține seama și de toate condițiile impuse pentru finanțarea investițiilor prin Planul Național de Redresare și Reziliență, Componenta C10 – Fondul Local.

1. **Descrierea procesului de implementare**

Elaborarea serviciilor integrate pentru Municipiul Satu Mare presupune implementarea următoarelor etape:

Etapa 1 – Realizarea documentaţiei pentru analiza detaliată a cerințelor

Etapa 2 – Crearea arhitecturii în conformitate cu sistemele deja utilizate

Etapa 3 – Implementarea sistemului

Etapa 4 – Instruirea personalului

|  |  |  |
| --- | --- | --- |
| PRIMAR  Kereskényi Gábor |  | Șef serviciu  Dr. Sveda Andrea |